Premierul Marcel Ciolacu cere obligarea comercianților să anunțe dacă fac reducerea gramajelor, la produsele la care prețurile rămân la fel. Acesta îi acuză de înșelăciune, dacă păstrează prețul dar reduc neanunțat gramajul.
„Faptul că unii comercianți au scăzut gramajul la produse, dar au lăsat prețurile la fel de mari este o formă de înșelăciune împotriva consumatorilor! Este de fapt o scumpire „camuflată” și nejustificată economic, sub un ambalaj foarte asemănător.
Cer tuturor autorităților de control din România să intervină urgent! Iar în paralel, să pregătim o reglementare, pe modelul francez: producătorii să fie obligați să semnaleze vizibil pe ambalaj că au redus gramajul, dacă prețul produsului a rămas neschimbat. Și, evident, sancțiuni dure pentru nerespectarea acestei obligații.„ a transmis premierul Marcel Ciolacu.